د پکتیکا ولایت جانی خیل ولسوالۍ کې د افغانی سرې میاشتې نوی کلینیک پرانیستل شو نن یکشنبه د روان ۱۴۴۴ کال د رمضان المبارک میاشتې ۴ نیټه د پکتیکا ولایت جانی خیلو ولسوالۍ زیارت سیمه کې د افغانی سرې میاشتې نوی جوړ شوی سب سنټر کلینیک پرانیستل شو. د افغانی سرې میاشتې د سوېل لویدیځ مرکزی زون رئیس ښاغلی مولوی الیاس خیل «ناصری» په هدایت او لارښوونه د پکتیکا ولایتی څانګې رئیس ښاغلی مولوی عارف الله «حامد» او څانګې یو شمیر کارمندانو په حضور کې د یاد سب سنټر کلینیک پرانیسته وشوه. یاد کلینیک د افغانی سرې میاشتې له لوری د ناروې هېواد سره صلیب په مالی مرسته د جانی خیلو ولسوالۍ لرې پرته سیمه زیارت کې پرانیستل شو، چې اکثریت خلکو یې روغتیایی خدمتونو ته لاس رسۍ نه درلود. د څانګې رئیس ښاغلی حامد په خپلو خبرو کې ډاکټرانو ته له خلکو سره په نیکه رویه توصیه وکړه، او د ناروغ او ناروغ لرونکو د تداوی په برخه کې له شته امکاناتو په پوره ګټه اخیستنې ټینګار وکړ. همداراز د سیمې خلکو هم د افغانی سرې میاشتې له رهبرۍ او پکتیکا ولایت سرې میاشتې ریاست څخه مننه وکړه چې موږ ته یې معیاری او مناسب کلینیک جوړ کړ. د یادونې وړ ده چې یاد کلینیک د ښځینه او نارینه جدا جدا ځایونو په درلودلو، د ښځینه او نارینه ناروغانو لپاره جلا د انتظار خونې، مجهز او عصری تشنابونه، د معاینې، واکسین او دوا لپاره مجهز ځایونه، چوکیدار خونه او اینسنیتور په درلودلو سره مجهز کلینیک بللی شو.